Diensnet – Jou netwerk van dienste -Solidariteit Wêreld
Tuis › Nuuskantoor › Diensnet – Jou netwerk van dienste
Woensdag | 15 Junie | 2022
Die inperkingstyd het die staat se growwe rasbenadering beklemtoon. Dit bevestig weereens dat Solidariteit verantwoordelikheid moet neem en inspring sodat die gemeenskap mekaar kan help. Een van die belangrikste maniere om mekaar te help, is om mekaar in diens te neem of om van mekaar se dienste gebruik te maak.
Dit is om hierdie rede dat Solidariteit Diensnet op die been gebring het. Hierdie produk gaan ten doel hê om mense wat tydens die Covid-19-pandemie hul werk verloor het, of wat in hul vrye tyd 'n ekstra inkomste wil genereer, die geleentheid bied om hulle talente te benut en hulle dienste aan Solidariteit-lede en ook die breër Afrikaanse gemeenskap te bemark.
Diensnet is jou alles-in-een, gratis Afrikaanse diensplatform. Nauurse tiksters, tuisversorgers, webbladontwikkelaars, loodgieters, sweisers en vele meer kan hul dienste op hierdie platform adverteer en beskikbaar stel.
Diensnet vorm deel van die Werknet-platform waar ons werkgewers en werknemers bymekaar bring. Werknet is 'n platform wat deel van die Solidariteit Beweging vorm en waar ons poog om 'n gemeenskap van werk te skep. Dienslewering is 'n kardinale deel van Solidariteit se Netwerk van Werk en daarom is Diensnet, in samewerking met Werknet, 'n plek waar geleenthede geskep word.
Volgens Mandy Thackwray, bestuurder van Werknet, fokus Diensnet op die individu waar 'n persoon hom- of haarself kan bemark en nie hulleself as 'n onderneming hoef te bemark nie.
"Mense wil met mense werk en daarom is die persoonlike aanslag wat Diensnet bied uniek. Dit bied persoonlike blootstelling aan elke spesialis wat hulle diens op die platform bemark." – Mandy Thackwray, bestuurder van Werknet en Diensnet
Die groter doel met Diensnet is om 'n vaardigheidsregister van kundiges uit alle sfere, sektore en bedrywe saam te stel waar elke vaardigheid binne die Solidariteit Beweging bemark kan word en gebruik kan word soos wat daar 'n behoefte ontstaan.
Diensnet wil ook fokus op die gemeenskap en hoe ons as 'n gemeenskap mekaar kan help en ondersteun. Indien jy van 'n sekere diens gebruik wil maak, kom maak eers 'n draai op Diensnet se webblad om te loer of daar nie 'n kundige in jou gemeenskap is wat jy eerder kan ondersteun nie.
Skep jou profiel op Diensnet, bemark jouself en word deel van 'n gemeenskap van werk.
Vir meer inligting oor Diensnet en om jou dienste te bemark, besoek gerus die volgende skakel: klik hier.